Psalm 14 Kleingroepmateriaal 31 Okt – 6 Nov 2011 – NGK Somerstrand
Psalm 14 Kleingroepmateriaal 31 Okt – 6 Nov 2011
Written by Chris van Wyk on 27/10/2011 . Posted in Materiaal.
Elkeen draai hul handpalms ondertoe as simbool van hul oorgawe aan die Here en gee in 'n eenvoudige stilgebed hul kommer vir die Here. Draai dan jou handpalms na bo en dank Hom vir sy voorsiening. Die leier bid Psalm 14:5-6 (effens aangepas): "Omdat God in die gemeenskap van die regverdiges is, sal daar niks kom van die onregverdige planne teen die hulpelose nie: die Here bly sy of haar toevlug," as inleidende gebed (5 min).
Laat iemand Psalm 14 – 'n lied vir toevlug in aanvegting – lees. Gee stilte dat elkeen nadink oor wat hom of haar tref.
Die kontras in die Psalm is nie tussen ryk en arm nie, maar tussen goddeloses en regverdiges, hoewel dit wel wil lyk asof die regverdiges hier ook arm is (hulpeloos) – vers 5. Die kontras is tussen dwases en wyses, mense wat niks van God begryp nie, en die wat iets van God begryp.
'n Dwaas is dus iemand wat lewe sonder om na God te luister en van Hom leiding te ontvang om sy of haar lewe kan rig en begelei. 'n Wyse is iemand wie se lewe juis draai om die luister na God en die vertroue op die pad waarop Hy sy of haar lewe begelei.
Wyses se lewens word gekenmerk deur 'n toevlug neem tot God en 'n vertroue op Sy redding en lotsverandering. Hulle sal juig en bly wees – en in God se teenwoordigheid tot hulle reg kom (dit loop Psalm 15 en 24 vooruit wat hieroor verder nadink).